Ma vra gebede vir dogter, toe sterf haar man | Maroela Media
Ma vra gebede vir dogter, toe sterf haar man
Cindy en Marc Benson. Hulle is die sangeres, Candy Benson, se ouers. (Foto: Facebook)
Covid-19 het Woensdag die lewe van Marc Benson, pa van die sangeres Candy Benson, geëis.
Marc en sy vrou, Cindy, het nog verlede maand gepleit om gebede vir Candy, hul "sonskynkind", wat op Saterdag 11 Julie per ambulans na die Netcare Olivedale-hospitaal gehaas is. Candy (30) veg steeds om haar lewe teen Covid-19.
Sy is 24 dae lank in die hoësorgeenheid behandel voordat sy verlede Dinsdag na 'n algemene saal oorgeplaas is. Sy sterk steeds in dié hospitaal aan.
Cindy het Woensdag in 'n roerende Facebook-huldeblyk aan haar man gesê hy was haar eerste liefde.
"Ek gaan jou mis met elke klop van my hart. Jy was my beste vriend, my alles. Ek voel nog steeds asof ek binnekort gaan wakker word uit hierdie nagmerrie, waar jy tuis sal wees en ons dogter uit die hospitaal, en ons weer 'n gesin sal wees."
Cindy sê dat sy nie weet wat sy en Candy sonder hulle "Daddles" gaan doen nie. "Ons het nog soveel planne vir die toekoms gehad en ons wou nog soveel dinge saam doen. Totdat hierdie Covid-satansiekte sy greep op ons dogter gekry het en haar in die hospitaal laat beland het (dag 32) en jou binne twee dae gevat het [sic].
Marc Benson. (Foto: Facebook)
"God het nog 'n engel nodig gehad; 'n man met 'n hart van goud wat altyd ander gehelp het. Jy was die liefde van my lewe."
Cindy het verlede week gesê Candy ly nou aan 'n steroïede psigose van die hoë volumes steroïede wat sy ontvang om haar longe te versterk. Cindy sê sy is juis oorgeplaas na 'n algemene saal in 'n poging om haar geestesgesondheid te verbeter.
"Candy is ongelooflik deurmekaar; dit is 'n nagmerrie," het Cindy gesê.
Woensdag is Candy se 32ste dag in die hospitaal. "Ek is so bang, maar ek weet ons Vader gaan haar gesond huis toe bring. Ons pleit steeds by mense om saam met ons vir ons kind te bid," het Cindy verlede week gesê.
Candy Benson. (Foto: Facebook)
Candy Benson en haar ma, Cindy. (Foto: Facebook/Candy Benson)
Candy Benson In die nuus koronavirus
'Alle plaasaanvalle ewe belangrik' – TLU
Zondo: 'Bedanking laaste opsie' – Ramaphosa
My gebede gaan uit na u gesin en familie alle sterkte vrou, mag GOD sy hand oor jul hou van geneesing.
Die effek van COVID19 op mens se Geestes Gesondheid is skrikwekkend.
Maar by GOD GEBEUR STEEDS WONDERS . Raak net rustig by die Voete van Jesus.. "JUST BE" Ervaar die wonder van elke sonstraal en BLOM.